## La Generalitat desbloqueja el projecte de restauració de la carretera CV-755 al Castell de Guadalest afectada per les pluges de 2017

*** El conseller de Medi Ambient presenta el projecte, que suposa una inversió d’1,9 milions d’euros, per a recuperar els talussos “després de més de set anys de retards”**

El conseller de Medi Ambient, Infraestructures i Territori, Vicente Martínez Mus, ha presentat als alcaldes del Castell de Guadalest i Callosa d’en Sarrià el projecte de restauració de la carretera CV-755, afectada per les intenses pluges registrades en la zona el gener de 2017, i ha destacat que “després de set anys de retards, el Consell de Carlos Mazón ha desbloquejat este pla tan necessari per als veïns d’estes poblacions de la Marina Baixa i per als milers de turistes que visiten estos espais de molt d’atractiu pel seu patrimoni natural, històric i cultural”.

Martínez Mus ha recordat que a conseqüència de les intenses pluges es va produir un gran clot que impedia en la pràctica el pas de vehicles, i després dels estudis pertinents es van apreciar signes d’inestabilitat amb moviments de masses de terreny. “El resultat va ser el tall total al trànsit de la carretera, que va interrompre la connexió directa per la CV-755 entre el Castell de Guadalest i Callosa d’en Sarrià, la qual cosa suposa un recorregut addicional per la CV-70 i CV-715, incloent-hi la travessia del nucli urbà de la Nucia, de l’orde de 10 quilòmetres”, ha indicat.

El conseller, que ha estat acompanyat del secretari autonòmic d’Infraestructures, Javier Sendra; la directora general d’Infraestructures, María José Martínez Ruzafa, i del director general d’Urbanisme, Miguel Ángel Ivorra, ha indicat que esta obra “suposarà una inversió d’1,9 milions d’euros”.

Durant la presentació, el titular d’Infraestructures ha detallat que les actuacions previstes “consistixen en la restauració i la consolidació de talús en la carretera CV-755 amb l’objectiu d’aconseguir la necessària estabilitat i habilitar una plataforma per a la carretera que permeta reposar, per fi, dos carrils, un per sentit de circulació”.

Així mateix, ha mostrat el “compromís i la voluntat política” del Consell de “garantir la comunicació, la seguretat viària i la mobilitat d’estes poblacions de la Marina Baixa, després de massa anys d’oblit del Botànic”.

**Fases de l’actuació**

Mentres s’executen les obres seran necessaris el tall i el desviament de la CV-755 per la CV-70, tal com es va fer en l’episodi de tall per pluges. El termini d’execució previst és de 12 mesos i requerirà l’expropiació de terrenys privats, que es gestionarà des de la Conselleria de Medi Ambient, Infraestructures i Territori.

Fecha: 28/08/2024